b'\n_START_ARTICLE_\nVeimaro respublika\n_START_SECTION_\nVeimaro respublikos raida\n_START_PARAGRAPH_\nVeimaro respublika susik\xc5\xabr\xc4\x97 Pirmojo pasaulinio karo pabaigoje, po Lapkri\xc4\x8dio revoliucijos, kurios metu daugel\xc4\xaf Vokietijos didmies\xc4\x8di\xc5\xb3 per\xc4\x97m\xc4\x97 darbinink\xc5\xb3 ir kareivi\xc5\xb3 tarybos, o 1918\xc2\xa0m. lapkri\xc4\x8dio 9 d. besivar\xc5\xbeantys socialistai ir socialdemokratai paskelb\xc4\x97 respublik\xc4\x85._NEWLINE_1920\xc2\xa0m. \xc4\xafvykdytas nes\xc4\x97kmingai pasibaig\xc4\x99s Kapo pu\xc4\x8das. Pu\xc4\x8dui vadovavo reakcingas \xc5\xbeurnalistas ir \xc5\xbeemvaldys Volfgangas Kapas, G. Erhardas, generolai E. Liudendorfas, V. Liutvicas ir kiti. Pu\xc4\x8distai r\xc4\x97m\xc4\x97si savanori\xc5\xb3 korpusais ir kai kuriais reichsvero daliniais bei tik\xc4\x97josi nuversti koalicin\xc4\x99 vyriausyb\xc4\x99, kuriai vadovavo socialdemokratai, panaikinti Veimaro respublik\xc4\x85 ir sukurti karin\xc4\x99 diktat\xc5\xabr\xc4\x85.\n_START_SECTION_\n"Auksinis periodas"\n_START_PARAGRAPH_\nGustavas Stresemann\'as \xc5\xa1imt\xc4\x85 dien\xc5\xb3 1923-ais metais buvo valstyb\xc4\x97s kancleris  bei u\xc5\xbesienio reikal\xc5\xb3 ministras nuo 1923 iki 1929 m. Gustavo Stresemanno valdymo laikotarpis nuo 1923 iki 1929 yra vadinamas Veimaro respublikos "auksiniu periodu", kuomet ekonomin\xc4\x97 ir politin\xc4\x97 \xc5\xa1alies b\xc5\xabkl\xc4\x97 stabilizavosi.\n_START_SECTION_\nPolitika\n_START_PARAGRAPH_\nNors Stresemann\'o laikotarpiu nebuvo panaikintos visos Veimaro respublikos silpnyb\xc4\x97s, demokratija tuo metu buvo palyginus stabili. 1925-aisiais metais \xc4\xafvykusi\xc5\xb3 prezidento rinkim\xc5\xb3 metu buvo i\xc5\xa1rinktas Hindenburg\'as - de\xc5\xa1ini\xc5\xb3j\xc5\xb3 pa\xc5\xbei\xc5\xabr\xc5\xb3 konservatorius. Jo kadencija patenkino kitus konservatyviuosius bei suteik\xc4\x97 naujos dvasios respublikai. Ta\xc4\x8diau proporcin\xc4\x97 balsavimo sistema vis dar nesuteik\xc4\x97 stipryb\xc4\x97s parlamente - nei viena partija nesugeb\xc4\x97jo gauti daugumos bals\xc5\xb3, ir visos buvo priverstos burtis \xc4\xaf trumpai i\xc5\xa1gyvenusias koalicijas. Dauguma koalicij\xc5\xb3 i\xc5\xa1likdavo tik metus, taip suma\xc5\xbeindamos vokie\xc4\x8di\xc5\xb3 pasitik\xc4\x97jim\xc4\x85 nauja sistema.\n_START_SECTION_\nKult\xc5\xabra\n_START_PARAGRAPH_\nVeimaro respublikos metais ypa\xc4\x8d klest\xc4\x97jo \xc4\xafvairios meno r\xc5\xab\xc5\xa1ys, buvo sukurta daug svarbi\xc5\xb3 darb\xc5\xb3. I\xc5\xa1kilo Bauhaus architekt\xc5\xabros stilius, vertinantis funktionalum\xc4\x85. \xc5\xbdym\xc5\xabs ra\xc5\xa1ytojai - Thomas Mann, Hans Grimm, Arnold Zweig, E. Maria Remarque, Alfred D\xc3\xb6blin - tapo \xc5\xbeym\xc5\xabs visame pasaulyje. Vyriausyb\xc4\x97 subsidijavo parodas, meno darbus, leisdama menininkams save i\xc5\xa1reik\xc5\xa1ti. Kult\xc5\xabra buvo paveikta ir tarptautini\xc5\xb3 mad\xc5\xb3 - klest\xc4\x97jo d\xc5\xbeiazas, u\xc5\xbesienio k\xc5\xabryba. Berlynas tapo vienu i\xc5\xa1 Europos kult\xc5\xabros centr\xc5\xb3. Kai kurie \xc5\xa1iame etape \xc4\xaf\xc5\xbevelg\xc4\x97 minus\xc5\xb3 - konservatyvioji visuomen\xc4\x97s dalis bijojo supana\xc5\xa1\xc4\x97jimo su Vakarais bei tradicini\xc5\xb3 vertybi\xc5\xb3 praradimo. Ta\xc4\x8diau \xc5\xa1is periodas gali b\xc5\xabti laikomas vienu pa\xc4\x8di\xc5\xb3 moderniausi\xc5\xb3 Vokietijos istorijoje.\n_START_SECTION_\nVeimaro respublikos \xc5\xbelugimo prie\xc5\xbeastys\n_START_PARAGRAPH_\nSvarbiausia i\xc5\xa1 \xc5\xbelugimo prie\xc5\xbeas\xc4\x8di\xc5\xb3 buvo ekonomin\xc4\x97. Nors 1923\xe2\x80\x931929\xc2\xa0m. Veimaro respublikos ekonomika po I pasaulinio karo \xc4\x97m\xc4\x97 atsigauti, vis d\xc4\x97lto ji buvo priklausoma nuo JAV. Kai 1929\xc2\xa0m. JAV kilo Did\xc5\xbeioji ekonomin\xc4\x97 kriz\xc4\x97, ji stipriai paveik\xc4\x97 ir Vokietij\xc4\x85. Veimaro respublika bandydama sumok\xc4\x97ti reparacijas laim\xc4\x97jusioms \xc5\xa1alims buvo \xc4\xafsiskolinusi JAV. 1929\xc2\xa0m. \xc4\xafvykus krizei, JAV prad\xc4\x97jo spausti Veimaro respublik\xc4\x85 gr\xc4\x85\xc5\xbeinti skolas. Veimaro respublika sunkiai i\xc5\xa1gyveno \xc5\xa1\xc4\xaf period\xc4\x85. Daug \xc5\xbemoni\xc5\xb3 tapo bedarbiais. 1932\xc2\xa0m. j\xc5\xb3 skai\xc4\x8dius siek\xc4\x97 beveik 5 milijonus. Tai labai stipriai prisid\xc4\x97jo prie Nacionalsocialist\xc5\xb3 partijos i\xc5\xa1kilimo (NSDAP)._NEWLINE_Versalio taikos sutartis buvo laikoma bausme Vokietijai, ja paniekintas \xc5\xa1alies tauti\xc5\xa1kumas, o tuo ypatingai naudojosi naciai. Versalio Taikos sutartis \xc4\xafpareigojo sumok\xc4\x97ti reparacijas, taip pat buvo atimtos svarbios i\xc5\xa1tekli\xc5\xb3 teritorijos\xc2\xa0\xe2\x80\x93 Saro sritis. U\xc5\xbetikrinti tvarkai taip pat trukd\xc4\x97 ir armijai \xc4\xafvesti apribojimai._NEWLINE_Visa tai prisid\xc4\x97jo prie to, kad Adolfas Hitleris su naci\xc5\xb3 partija, demokratin\xc4\x99 Veimaro respublik\xc4\x85 pertvark\xc4\x97 \xc4\xaf totalitarin\xc4\x99 valstyb\xc4\x99\xc2\xa0\xe2\x80\x93 Tre\xc4\x8di\xc4\x85j\xc4\xaf Reich\xc4\x85.'